Бојан Миовски

**Бојан Миовски** (роден на 24 јуни 1999 година, во Штип) — македонски фудбалер, напаѓач на Ренџерс и на македонската репрезентација.

## Клупска кариера
Миовски ја започнал својата професионална кариера во дресот на Брегалница во 2017 година, кога на 18 годишна возраст дебитирал во Првата македонска фудбалска лига во натпревар против Ренова. Во мај истата година, тој го постигнал својот прв професионален погодок во поразот на домашен терен со 1-2 од Победа. Во последното коло од пренството 2016-2017, во кое Брегалница со 6-2 го победила Работнички, Миовски забележал дури три асистенции за своите соиграчи. По испаѓањето на Брегалница, токму таа одлична партија го препорачува во летото 2017 да се пресели во Работнички. 

Сепак, во Работнички работите не се одвивале како што треба за младиот напаѓач и после само една сезона во која настапил само во два натпревари, Миовски го напуштил Работнички и се преселил во Македонија Ѓорче Петров, а од таму во средината на сезоната 2018-2019 отишол во Ренова, каде најпосле добил повеќе простор за игра.

Во јули 2020 година, по истекот на неговиот договор со Ренова, Миовски потпишал за унгарскиот прволигаш МТК Будимпешта. Миовски првиот гол за МТК Будимпешта во првата унгарска лига го постигнал на 3 октомври 2020 година против Будафок МТЕ. На 1 ноември 2020 година, тој постигнал два гола во победата на МТК Будимпешта од 4–0 над Ујпешт.

На 23 јуни 2022 година, Миовски потпишал четиригодишен договор со шкотскиот премиерлигаш Абердин. Своето деби за Абердин го направил на 24 јули 2022, во победата со 3-0 над нисколигашот Реит Роверс во Лига купот на Шкотска, во која го постигнал својот прв гол за клубот од пенал и забележал асистенција за третиот гол. Првите голови во шкотското првенство ги постигнал на 6 август 2022, кога два пати ја затресол мрежата на Сент Мирен. На 23 април 2023 година, тој постигнал гол во победата со 2-0 на домашен терен над еден од шкотските великани Ренџерс. Одличната прва сезона во дресот на Абердин, Миовски ја завршил со 16 постигнати гола, помагајќи му на клубот да заврши на третото место зад Селтик и Ренџерс и да се квалификува за Лига Европа за следната сезона.

На 24 август 2023 година, дебитирал во европските натпреварувања во натпреварот против шведскиот клуб Хекен во првото квалификациско коло за Лига Европа, постигнувајќи го првиот гол за Абердин во натпреварот што завршил 2-2. Во втората сезона во Абердин, тој ги подобрил својте перформанси од претходната сезона, постигнувајќи 26 гола (16 во првенството) во сите натпреварувања. 

## Репрезентативна кариера
Миовски својот прв натпревар за државната репрезентација на Македонија до 21 година го одиграл на 8 октомври 2020 година против Казахстан, влегувајќи во игра од клупата за резервни играчи во 62. минута од натпреварот. Натпреварот завршил со гостинска победа на Македонија од 1–4. Претходно тој имал два настапи за државната репрезентација на Македонија до 19 години, и постигнал гол во победата над Лихтенштајн од 6–0.

Своето деби за сениорската репрезентација на Македонија, Миовски го направил на 8 октомври 2021 година против Лихтештајн.

## Статистика
### Клупска статистика
*Статистиката е ажурирана на 14 април 2023*.

## Наводи

## Надворешни врски
* 
* 

Категорија:Родени во 1999 година
Категорија:Живи луѓе
Категорија:Фудбалери од Штип
Категорија:Македонски фудбалери
Категорија:Фудбалери на ФК Жирона
Категорија:Фудбалери на ФК Ренџерс